
1. Contextul reuniunii

 

 

Dinamica relaţiilor Rusia-NATO în lumea post-bipolară a fost marcată de faze de apropiere, dar şi de animozităţi. Pe parcurs, părţile au conştientizat importanţa menţinerii dialogului şi a unor relaţii neconflictuale. 

Pentru prima dată în istoria postbelică s-a creat o conjunctură în care interesele naţionale pe termen lung ale Rusiei şi SUA coincid.

Unul dintre cei mai importanţi analişti militari ruşi, Vitali Ţâghiciko, afirma într-un articol publicat la 21 mai a.c. că “doar o alianţă cu America ar putea face din Rusia unul dintre cei mai influenţi jucători pe scena mondială, şi doar o cooperare ruso-americană ar putea duce la soluţionarea numeroaselor probleme economice cu care se confruntă statul rus”. 

După atentatele din SUA, Documentul de bază privind crearea Consiliului Comun Permanent NATO-Rusia (CCP) semnat în 1997, precum şi organismul în sine al Consiliului Comun Permanent Rusia-NATO, nu mai corespundeau noilor realităţi internaţionale. Declaraţia comună a preşedinţilor G. Bush - V. Putin de la Crowford, Texas, care a avut loc la începutul anului, menţiona că “...Rusia şi Statele Unite vor conlucra alături de Alianţa Nord Atlantică şi de statele membre NATO, cu scopul de a ameliora, întări şi intensifica relaţia dintre Alianţă şi Rusia, în vederea dezvoltării unui mecanism nou şi efectiv de consultanţă, cooperare, adoptare de decizii comune şi realizare de acţiuni coordonate/comune”. 

Pentru a reajusta cadrul relaţiilor Rusia-NATO a fost lansat procesul de instituire a unui nou mecanism adaptat “Consiliului 20”, care ar substitui principiul “19+1” aplicat în cazul CCP. Sinagma “Consiliu 20” semnifică crearea unui viitor mecanism de consultanţă şi luare a deciziilor comune dintre Alianţă şi Federaţia Rusă. La Moscova a fost creat un grup de experţi însărcinat cu pregătirea proiectului asupra viitorului cadru al cooperării dintre NATO şi Rusia. Cele două părţi au stabilit, până în prezent, următoarele direcţii principale de cooperare: lupta împotriva terorismului internaţional, combaterea criminalităţii organizate, participarea la operaţiuni umanitare şi de menţinere a păcii, neproliferarea armelor de distrugere în masă, cooperarea eventuală în vederea creării unor sisteme locale de apărare antiaeriană, gestionarea crizelor. 

Vechiul CCP nu este un organism de luare a deciziilor. În cadrul Consiliului Comun Permanent, 19 state NATO informau Rusia după ce documentele privind poziţia părţilor erau deja adoptate, iar aceasta nu mai putea influenţa procesul de elaborare a deciziilor NATO. Noul “Consiliu 20” prevede participarea Federaţiei Ruse în calitate de partener egal, care poate influenţa procesul de luare a deciziilor. Nu este vorba de a acorda Rusiei un “statut de membru de facto al NATO”, şi nici de a acorda acesteia dreptul de blocare a deciziilor Alianţei. NATO îşi rezervă dreptul de a acţiona conform intereselor sale în cazul în care nu s-a putut ajunge la o decizie în cadrul “Consiliului celor 20”. 

În acest nou organism comun NATO-Rusia, părţile vor aborda problemele împreună, vor lua decizii, le vor implementa şi îşi vor asuma responsabilitatea pentru acţiunile întrepinse. Dar, înţelegerile dintre Rusia şi Alianţă nu prevăd ca toate chestiunile ce ţin de domeniile sus-menţionate să fie discutate în cadrul forumului comun. NATO îşi rezervă dreptul de a retrage de pe agenda discuţiilor cu Rusia anumite probleme, dacă nu se poate ajunge la o înţelegere. 

Analiştii politici consideră că ideea creării “Consiliului 20” are anumite implicaţii internaţionale, printre care:

(1) Prin crearea acestui nou mecanism Rusia recunoaşte legitimitatea “noului” NATO, care îşi rezervă dreptul de a acţiona în afara hotarelor statelor membre, atunci când interesele membrilor sunt vizate, fără condiţia ca eventualele crize să afecteze direct suveranitatea teritorială a participanţilor la Alianţă. 

(2) Noul forum, prin chestiunile ce ţin de competenţa sa, cu consultarea Rusiei, va aborda problemele direct între marile puteri. 

(3) Recunoaşterea de către Rusia a rolului central al NATO pentru asigurarea securităţii europene, alinierea Rusiei la abordarea securităţii europene din perspectiva Alianţei, cu speranţa de a influenţa acest proces din interior. 

Factorii menţionaţi mai sus demonstrează că Rusia contribuie la legitimizarea şi finisarea tranziţiei spre “noul” NATO. Dacă Rusia pretinde să ia parte sau să influenţeze operaţiunile NATO ce nu cad sub incidenţa art.5 al Tratatului de la Washington (principiul apărării comune), Alianţa va putea pretinde acelaşi lucru de la Rusia (în spaţiul post-sovietic). Principiul reciprocităţii a şi început să fie aplicat în Asia Centrală şi Georgia. Oricum, interesul Rusiei vizează un NATO viabil şi eficient, pentru că, în opinia multor analişti, Alianţa (cu pilonul său european) este un partener mai agreabil pentru Rusia decât SUA. 

Analiştii apreciază că absenţa în UE a unei forţe militare capabile să întreprindă acţiuni fără participarea SUA creează pentru administraţia americană o libertate în acţiuni. Imposibilitatea intervenţiei de sine stătătoare a forţelor armate ale statelor europene a fost demonstrată de acţiunea armată din Iugoslavia, unde 85% din misiuni au fost executate de trupe americane. Semnarea unui nou acord NATO-Rusia este menită să aplaneze îngrijorarea Rusiei odată cu intrarea trupelor americane în Asia. Intenţia SUA de a dialoga este cauzată, în opinia analiştilor, şi de relaţiile actuale între statele europene şi SUA. Pe de altă parte, includerea Rusiei în sistemul de securitate şi în politicile NATO, ar putea determina Rusia să se abţină de la încheierea unei eventuale coaliţii cu China. 

În timpul vizitei sale la Moscova, secretarul general NATO, George Robertson, a vorbit despre rolul NATO în procesul de integrare europeană şi construcţia unui sistem european de securitate efectiv. Câteva dintre tezele esenţiale exprimate de G. Robertson în cadrul intervenţiei sale au făcut referiri la relaţiile cu Rusia, element extrem de important al securităţii europene. Odată cu destrămarea Tratatului de la Varşovia, Alianţa Nord-Atlantică este hotărâtă să contribuie la edificarea unei noi Europe. În prezent, principalii piloni conceptuali ai NATO sunt “cooperare, integrare şi parteneriat”. Aceste principii sunt aplicate relaţiilor cu toate statele europene, inclusiv Rusia. NATO este un “manager al securităţii pe continent, instrumentul său principal fiind cooperarea”. 

Lordul Robertson a afirmat că NATO este mai mult decât o “comunitate voluntară pentru asigurarea securităţii colective a statelor membre”. Alianţa reprezintă mai întâi de toate o comunitate de state democratice, cu o economie de piaţă dezvoltată, în care sunt garantate drepturile omului şi supremaţia legii. NATO este unul din elementele principale în construcţia unei Europe stabile şi prospere. În cadrul conceptului de “cooperare, integrare şi parteneriat”, NATO utilizează una din modalităţile de realizare a acestor obiective aplicată şi de Uniunea Europeană, colaborarea la nivel supra-naţional prin cooperarea transfrontalieră (trans-border cooperation). 

Referindu-se la relaţiile cu Rusia, G. Robertson consideră că, “cooperarea este mult mai productivă decât confruntarea”. Acest lucru a fost demonstrat şi în timpul crizei din Kosovo, criză depăşită şi prin susţinerea de către Rusia. G. Robertson consideră că “spiritul de cooperare trebuie să includă posibilitatea de a nu fi de acord şi de a purta discuţii foarte dure”. 

Secretarul general al NATO a apreciat că extinderea NATO este doar unul dintre elementele construcţiei unei Europe stabile din punctul de vedere al securităţii pe continent. Mai multe documente (semnate şi de Rusia) în cadrul OSCE acordă “fiecărei naţiuni din Europa dreptul deplin de a-şi hotărî soarta şi viitorul”. Esenţa procesului de extindere NATO este aproape aceeaşi cu a extinderii UE. Strategia NATO de extindere, în raport cu Rusia, este condusă după principiul cunoscut sub numele “3 NO” (“no-intention, no-plan and no-reason to threat Russia”). Pentru realizarea scopurilor propuse, secretarul general al Alianţei a declarat că este nevoie de “strategic patience” (răbdare strategică), precum şi de potenţialul de cooperare dintre toate statele europene, care trebuie valorificat în faţa ameninţărilor comune. 

Dimensiunea sudică a NATO

Bruce Jackson, preşedintele Comitetului SUA pentru NATO, aprecia că “prin efortul lor, ţările baltice au creat singure o soluţie. Se poate vorbi acum de o dimeniune nordică pentru că Lituania, Letonia şi Estonia acţionează împreună. Sunt mai uşor de luat decizii pentru trei ţări ce merg pe aceeaşi parte. Este evident că acest lucru trebuie să aibă loc şi în sud. Dacă există o dimensiune sudică a NATO, atunci ea trebuie dezvoltată de România şi Bulgaria împreună cu Grecia şi Turcia în special. Acest 2+2 este foarte important. Dacă Italia şi Spania se adaugă acestui efort, atunci vom avea 4+2 şi va cântări şi mai greu. Dacă se acţionează împreună pentru un concept de securitate pe formula 2+2 sau 4+2, acest lucru va însemna o schimbare politică majoră. Va fi un semn de maturitate. Dacă primii miniştri din Turcia, Grecia, Bulgaria şi România vor veni împreună la Washington pentru convorbiri cu Preşedintele SUA sau cu şeful Departamentului de Stat, cu o singură idee, succesul va fi remarcabil”.

Acest lucru nu s-a întâmplat în ultimii 50 de ani şi ar putea avea o importanţă covârşitoare. Preşedintele Consiliului Atlantic al SUA, Christopher Makins, apreciază că “Ceea ce putem aştepta de la Praga este acceptarea tuturor celor şapte ţări”.

Subliniind importanţa flancului sudic al NATO, Christopher Makins a declarat că “dimensiunea sudică a NATO a devenit deja mai relevantă”, din cauza crizelor din Balcani, a devenit şi mai relevantă pentru că în campania antiteroristă din Afganistan a fost necesar ca SUA să fie capabile să se deplaseze către Asia Centrală, împreună cu alte ţări europene care s-au angajat în campania ce a implicat tranzitul prin sudul Europei. Datorită faptului că este anticipată o situaţie de instabilitate şi în Caucaz, vor exista mai multe motive pentru care dimensiunea sudică a NATO va fi foarte important evaluată. Preşedintele Consiliului Atlantic al SUA a apreciat, totuşi, că “aceasta nu înseamnă că NATO îşi poate permite pur şi simplu să se extindă şi să includă ţări din acestă regiune fără ca ele să îndeplinească condiţiile şi criteriile necesare discutate chiar acum în cadrul NATO şi cu ţările candidate, pentru că, de fapt, cu cât este mai importantă regiunea, cu atât mai important este ca stabilitatea militară şi securitatea pe care NATO le poate aduce să fie bazate pe un teren ferm şi solid”.

 

 

2. Premisele reuniunii 

 

Reuniunea Consiliului Nord-Atlantic, care s-a desfăşurat în perioada 14-15 mai a.c. la Reykjavik, este considerată o etapă crucială în pregătirea summit-ului NATO de la Praga. 

În urmă cu 16 ani, tot la Reykjavik, a fost iniţiat procesul de revizuire geopolitică şi strategică ce urma să schimbe lumea. În octombrie 1986, Ronald Reagan şi Mihail Gorbaciov au ales Reykjavik pentru a încerca să convină un prim acord concret de dezarmare. Deşi lucrările summit-ului nu s-au încheiat cu rezultate concrete, s-au creat, totuşi, premisele unor viitoare înţelegeri, încheiate un an mai târziu, la Washington, odată cu semnarea primului acord real de dezarmare. Doi ani mai târziu, cădea Zidul Berlinului. Prin reuniunea “Reykjavik 1” a fost deschis, deci, dialogul extrem de important dintre Est şi Vest. “Reykjavik 2” este considerat cel care leagă două generaţii de lideri americani, ruşi şi europeni. Faţă de acel moment, cadrul mondial s-a modificat total. Noul pericol este reprezentat acum de terorismul internaţional sub formele sale regionale, de la Orientul Mijlociu până la Caşmirul indo-pakistanez şi globale, de reţeaua teroristă Al-Queda. 

Pentru a se redefini, NATO, consideră analiştii, ar trebui să facă două lucruri: în primul rând, trebuie să ajungă la o nouă configurare, fără echivoc, a abordării altor părţi ale planetei, să impregneze o asemenea abordare cu spiritul unei egalităţi absolute pe care să înceapă să o consolideze atât prin cooperare instituţională, cât şi concretă. NATO trebuie să-şi construiască relaţiile cu China, India, Africa şi alte părţi ale lumii. În al doilea rând, NATO trebuie să îşi accelereze considerabil transformarea internă şi să deschidă porţile noilor state democratice ale Europei. 

Prin extindere, NATO îşi va întări capacitatea de a proiecta stabilitatea şi securitatea spre Balcani, spre Caucaz, Asia Centrală şi Orientul Mijlociu.

Pentru cele nouă ţări candidate oficial la admiterea în Alianţă (cele trei state baltice, Slovacia, Slovenia, Albania, Macedonia, Bulgaria şi România), “momentul Reykjavik” a fost un examen important, o evaluare a progreselor de până acum, chiar dacă înalţi oficiali ai NATO şi ai ţărilor membre dau asigurări că decizia finală privind extinderea se va lua cât mai aproape de summit-ul de la Praga. 

Cauza ţărilor candidate este susţinută puternic de Administraţia americană care pledează constant pentru o extindere “cât mai viguroasă” a Alianţei. “Suntem favorabili unei extinderi viguroase. Între zero şi nouă (ţări candidate), credem că ar trebui să ne situăm în punctul maxim”, declara recent un înalt oficial american. Admiterea în “valul al doilea” al extinderii NATO va depinde însă de gradul de pregătire a ţărilor candidate. 

Administraţia americană doreşte să obţină maximum de angajamente asupra solidităţii noilor instituţii din aceste ţări candidate, libertăţile publice, drepturile minorităţilor şi rezolvarea contencioaselor legate de Holocaust (despăgubiri, morale şi materiale, restituirea averilor confiscate ale evreilor etc.), punând accent pe lupta anticorupţie, problemă detectată în cvasitotalitatea acestor ţări foste comuniste. Totodată, participarea unor ţări la eforturile de menţinere a păcii în Balcani sau susţinerea logistică la operaţiunile americane în Afganistan reprezintă semne încurajatoare. “Multe din aceste ţări s-au comportat asemenea aliaţilor”, preciza un diplomat american.

Cei nouă candidaţi trebuie să demonstreze că sunt democraţii consolidate, cu armate operaţionale pentru misiuni moderne de menţinere a păcii sau de sprijinire a operaţiunilor antiteroriste. “Nu ne aşteptăm ca aceste ţări să fie perfecte - nici actualii membri nu sunt -, dar ne aşteptăm ca ele să facă progrese”, afirmau surse ale Departamentului de Stat american. În plus, candidaţii trebuie să fie capabili să facă eforturile bugetare necesare pentru a-şi menţine bugetul apărării la nivelul de 2% din PIB. Faptul că multe dintre aceste state se comportă deja ca aliaţi de facto, participând la misiunile de pace şi implicându-se logistic şi militar în campania din Afganistan, este un atu important. 

Avantajele majore ale extinderii NATO nu sunt atât de ordin militar, cât politic, în sensul în care extinderea este un instrument de consolidare a democraţiei şi de stabilizare a unor regiuni. Analiştii militari susţin că transformarea Alianţei ar trebui să însemne forţe armate mai reduse, dar de o mai mare mobilitate, robuste şi avansate tehnologic, înalt specializate şi capabile de cooperare imediată în diferite misiuni. Şi, tot atât de important, şi o dezvoltare bine coordonată în domeniul informaţiilor secrete, al cercetării şi al apărării civile, în vederea protejări persoanelor şi proprietăţii.

 

 

3. Subiectele agendei reuniunii de la Reykjavik

 

Extinderea Alianţei nu a fost singura problemă aflată pe agenda reuniunii din capitala Islandei, în cadrul căreia s-au analizat şi aspecte legate de modernizarea structurilor NATO, de reducerea handicapului tehnologic existent între aliaţii europeni şi SUA, precum şi adaptarea capacităţilor NATO la noile tipuri de ameninţări.

Oficialii NATO au analizat statutul şi modul de funcţionare a noului Consiliu comun NATO-Rusia, care se preconizează că va deveni funcţional după summit-ul de la Roma al “Celor 20” (19 aliaţi şi Rusia). După 16 ani, Vladimir Putin şi George W. Bush au convenit reducerea a două treimi din arsenalele lor strategice. După negocieri îndelungate, finalizate abia în ajunul reuniunii, cei 19 membri ai Alianţei şi Rusia au decis la Reykjavik să dea o nouă orientare relaţiilor dintre ele, simbol fiind crearea Consiliului NATO-Rusia. Noua structură ilustrează profunda schimbare în relaţiile dintre foştii inamici ai războiului rece, în fapt, o întoarcere a paginii acestei perioade. V. Putin a subliniat, în timpul negocierilor asupra creării Consiliului NATO-Rusia, finalizate în ajunul Reuniunii de la Reykjavik, că noul Consiliu nu va funcţiona decât dacă cele două părţi vor avea drepturi egale, iar ministrul rus de externe a insistat asupra faptului că pentru Rusia este vorba de “o opţiune strategică”, noul forum fiind un pas spre relaţiile unui parteneriat deplin. 

Atentatele teroriste din 11 septembrie au adus schimbări radicale la nivel planetar. Rusia nu mai este considerată un adversar, ci un aliat în lupta împotriva “axei răului”, contra terorismului, a proliferării armelor de distrugere în masă. Vladimir Putin încheie un tratat care reaşază, cel puţin teoretic, ţara sa pe picior de egalitate cu Statele Unite şi în cadrul NATO, organizaţie în care Rusia va avea un cuvânt de spus în ce priveşte securitatea europeană. Unul din dosare va fi cel al “cooperării între forţele armate şi reforma apărării”, ce va contribui la o adevărată modernizare a Rusiei postsovietice, obiectiv comun al aliaţilor şi al administraţiei ruse, a cărei deschidere spre vest se loveşte de o serioasă rezistenţă în plan intern. 

Problemele de securitate, inclusiv modernizarea şi adaptarea Alianţei Nord Atlantice la noul cadru de securitate au constituit temele centrale ale Reuniunii miniştrilor de externe din statele membre şi partenere NATO. Considerat ca unul “dintre paşii fundamentali făcuţi în perspectiva summit-ului de la Praga” şi summit-ului NATO-Rusia care s-a desfăşurat la 28 mai la Roma, reuniunea ministerială s-a focalizat asupra următoarelor subiecte:

Terorismul şi noile capabilităţi

Necesitatea combaterii terorismului şi adaptarea capabilităţilor statelor membre NATO în contextul evoluţiei noului mediu de securitate au fost considerate puncte fundamentale în dezbaterea privind rolul Alianţei. Miniştrii de externe ai statelor membre şi celor partenere au analizat riscul proliferării armelor de distrugere în masă şi a armamentului chimic şi biologic. Aceasta va constitui tema unei viitoare reuniuni a miniştrilor apărării ai statelor membre NATO, ce se va desfăşura în perioada 6-7 iunie a.c. 

Extinderea

Decizia privind extinderea Alianţei va fi anunţată la summit-ul de la Praga. Statele candidate la aderare trebuie să continue să se pregătească activ. Programele Naţionale Anuale Individuale vor fi întocmite înaintea summit-ului de la Praga, iar protocoalele individuale de aderare vor fi semnate nu mai târziu de primăvara anului 2003. 

Relaţiile NATO-Rusia

Reuniunea de la Reykjavik a marcat o “deschidere istorică” în relaţiile dintre Alianţă şi Federaţia Rusă prin acordul de înfiinţare al Consiliului NATO-Rusia, acord care va înlocui Consiliul Comun Permanent NATO-Rusia. Acest nou forum va opera pe baza principiului consensului, iar Rusia va fi considerată “un partener egal în domeniile de interes comun, NATO păstrându-şi prerogativele de a acţiona independent”. Documentul va fi adoptat şi semnat la summit-ul NATO-Rusia, la 28 mai a.c. 

Parteneriatele

Pe lângă relaţiile cu Rusia, miniştrii de externe au analizat şi stadiul derulării parteneriatelor încheiate cu cele 27 de state partenere în cadrul Consiliului Parteneriatului Euro-Atlantic (EAPC). În cadrul întâlnirii EAPC din 15 mai a.c., NATO şi miniştrii de externe ai statelor partenere au analizat câteva propuneri care vizau întărirea cooperării şi flexibilitatea Parteneriatului pentru Pace (PfP) în contextul extinderii NATO. A fost, de asemenea, accentuată necesitatea relansării relaţiilor cu statele membre ale Dialogului Mediteranean.

Relaţiile NATO-Ucraina

În timpul reuniunii comisiei NATO-Ucraina din data de 15 mai a.c., miniştrii de externe ai statelor membre NATO, precum şi omologul ucrainean al acestora, Anatoliy Zlenko, au stabilit să relanseze cooperarea în domeniile politic, economic şi militar şi să prezinte rezultatele acesteia în cadrul summit-ului de la Praga.

Relaţiile NATO-UE

Relaţiile NATO-UE s-au aflat, de asemenea, pe agenda reuniunii de la Reykjavik, prin examinarea rezultatelor parteneriatului strategic dintre cele două organisme, operaţiunilor din Balcani, metodelor de derulare a “cooperării întărite” în faţa ameninţărilor terorismului, precum şi continuarea prezenţei trupelor NATO în Balcani. 

 

 

4. Principalele concluzii ale reuniunii

În Comunicatul final al reuniunii, se afirmă că, după 11 septembrie 2001, NATO, împreună cu aliaţii săi au acţionat conform angajamentelor asumate pentru “a împiedica şi a se apăra” de orice formă şi, respectiv, împotriva oricărei forme de agresiune manifestată împotriva oricărui stat membru al Alianţei, în acord cu prevederile art. 5 şi 6 ale Tratatului de la Washington. Prin implicarea în campania antiteroristă internaţională a fost accentuat rolul NATO în asigurarea securităţii euro-atlantice. Alianţa trebuie să continue să-şi adapteze structurile astfel încât să fie capabilă să întărescă securitatea spaţiului euro-atlantic. Summit-ul din luna noiembrie 2002 va marca un pas decisiv în menţinerea şi întărirea securităţii. În perspectiva summit-ului dedicat extinderii, reuniunea de la Reykjavik a stabilit principiile generale pentru desfăşurarea şi dezvoltarea noilor capabilităţi, consolidarea relaţiei cu Rusia şi Ucraina, menţionând, în mod special, legăturile sale cu Uniunea Europeană.

Pentru îndeplinirea obligaţiilor asumate prin Tratatul de la Washington, Alianţa continuă să-şi menţină şi să-şi întărească capacităţile naţionale sau colective pentru a asigura securitatea propriilor cetăţeni, teritorii sau forţe în faţa oricărui atac armat terorist direct sau indirect. Acţiunile întreprinse de Alianţă vor fi în acord cu prevederile Cartei Naţiunilor Unite, precum şi cu prevederile legislaţiilor naţionale.

Statele membre ale Alianţei vor acţiona, de asemenea, împotriva ameninţărilor materializate prin utilizarea armelor de distrugere în masă. Dezarmarea, controlul armamentelor, precum şi neproliferarea armelor vor aduce o contribuţie importantă la prevenirea utilizării armelor de distrugere în masă şi a celor chimice sau biologice. Alianţa va pregăti, în perspectiva summit-ului de la Praga, un pachet de măsuri care vor fi implementate pentru întărirea acestor capacităţi. 

Comunicatul final al NATO este “vag” în ceea ce priveşte proiectul american de apărare antirachetă, considerat a fi obiectul unor vii dezbateri între aliaţi. “Rolul pe care l-ar putea juca apărarea antirachetă este studiat cu atenţie în timp ce continuăm consultările cu Statele Unite în această problemă”, se arată în Comunicat.

Documentul menţionează că summit-ul de la Praga va confirma angajamentul pe care Alianţa Nord-Atlantică l-a afirmat cu ocazia summit-ului de la Madrid, adică acela că va rămâne deschisă noilor membri şi va acţiona cu precădere în zonele de conflict sau criză, pentru a întări securitatea şi stabilitatea în spaţiul euro-atlantic. 

Potrivit aceluiaşi document, statele candidate trebuie “să fie încurajate să facă progrese astfel încât să fie invitate să înceapă negocierile de aderare la summit-ul de la Praga”.

Reuniunea Consiliului Nord-Atlantic a decis lansarea unui nou ciclu MAP (Plan de Acţiune pentru Aderare) care se va finaliza în primăvara anului 2003. Acest nou ciclu, care este al patrulea, va conţine elemente specifice pentru fiecare stat candidat în parte, cu solicitări individuale adresate candidaţilor în funcţie de capacităţile şi performanţele fiecăruia.

Potrivit comunicatului, planurile individuale anuale pe care fiecare stat candidat le va realiza vor trebui să fie prezentate NATO până în toamnă. “După summit-ul de la Praga, MAP va continua să fie valabil atât pentru statele candidate, cât şi pentru statele care vor fi invitate să înceapă discuţiile de aderare cu Alianţa”.

Comunicatul final al reuniunii precizează că modalitatea aleasă pentru extinderea Alianţei, care va fi anunţată la Praga, este modelul convenit la summit-ul de la Madrid, unde statele candidate au fost invitate în bloc să se alăture Alianţei. “Ca şi la summit-ul de la Madrid, scopul NATO este ca toate statele invitate să poată intra în Alianţă la aceeaşi dată, cel mai probabil după următoarea reuniune programată după summit-ul de la Praga”.

“După summit-ul din noiembrie, ne aşteptăm ca statele care vor primi invitaţia de aderare să continue să participe la Planul de Acţiune pentru Aderare. Procesul admiterii în NATO va lua în calcul rezultatele obţinute prin îndeplinirea angajamentelor din MAP, iar MAP va fi folosit pentru a facilita integrarea statelor invitate în structurile Alianţei”, se arată în comunicatul final.

Acelaşi document mai precizează că în cursul negocierilor de aderare şi pe baza programului anual al fiecărui stat invitat, o echipă de experţi NATO va discuta cu fiecare dintre invitaţi problemele specifice.

“Trebuie stabilită o agendă de lucru pentru realizarea reformelor (la care invitaţii se angajează prin MAP), inclusiv pentru acelea care nu pot fi realizate decât după aderare. Acest calendar trebuie să fie reflectat în Programul Naţional Anual revizuit. Aşteptăm cu interes ca toate statele invitate să poată lua parte la acest proces, precum şi ca semnarea protocoalelor individuale de aderare să aibă loc nu mai târziu de primăvara anului 2003, la viitoarea noastră întâlnire. Statele invitate vor participa până atunci la ciclurile MAP care vor urma”, se arată în comunicat.

 

5. Opinii ale unor lideri politici şi analişti referitoare la reuniune 

 

Prezent la Reykjavik în calitate de ministru de externe interimar al ţării sale, preşedintele Consiliului de Miniştri al Italiei, Silvio Berlusconi, a apreciat că acordul privind constituirea Consiliului NATO-Rusia, care reprezintă un “moment istoric”, nu trebuie să rămână o simplă bucată de hârtie: “Vladimir Putin a avut curajul şi marele merit de a dori acordul cu NATO în pofida dificultăţilor interne. În acest fel, a subliniat S. Berlusconi, lui V. Putin îi va fi mai uşor să accepte şi să facă să fie acceptată aderarea la NATO a ţărilor baltice, o problemă dezbătută la Reykjavik”.

Miniştrii de externe din ţările NATO au adoptat poziţia americană şi italiană, potrivit cărora statele invitate la summit-ul NATO de la Praga, ce va oficializa extinderea, în luna noiembrie, vor fi “toate noi membre ale Alianţei”. Cu alte cuvinte, nu vor exista perioade de probă. Problema ce va trebui rezolvată până în noiembrie va fi deci cea a delicatei selecţii a noilor parteneri, precum şi evaluarea pregătirii individuale a fiecărui candidat.

Italia, a afirmat S. Berlusconi, subliniază cât de important este ca România şi Bulgaria să facă parte din acest grup. “Suntem conştienţi de importanţa strategică pe care o prezintă Sud Estul European pentru NATO. Şi ţinem mult la aceste două ţări”, a declarat preşedintele Consiliului de Miniştri, citat de La Stampa. 

“Dacă Italia va pune la dispoziţie mai marilor lumii, la 28 mai, sediul Pratica di Mare, în vederea semnării Acordului NATO-Rusia, afirmă premierul italian citat de publicaţia Corriere della Sera, este pentru că a dorit să dea o mână de ajutor Rusiei, aflată în dificultate în faţa schimbărilor strategice enorme pe care le presupune aderarea la NATO a statelor baltice”.

Premierul italian a investit multă energie într-o relaţie privilegiată cu Rusia. Solicitat să îşi exprime părerea în legătură cu dezamăgirea nutrită de ruşii care consideră “penalizant” pentru ei un acord care serveşte mai ales Occidentului, răspunsul său a fost: “Colin Powell a afirmat că opinia publică rusă este cu mult în urma clasei politice aflată la guvernare şi a lui Vladimir Putin. Personal, apreciez că acordul NATO-Rusia este favorabil Federaţiei Ruse, deoarece o scoate din izolare. Acum ne vom angaja toţi ca ruşii să înregistreze o revenire pozitivă în urma semnării acordului”. S. Berlusconi a recunoscut însă că pentru Rusia există o problemă reală: “Se teme de extinderea NATO către Letonia, Estonia şi Lituania. Cunoaştem bine sentimentul de orgoliu care există în mintea şi în inima ruşilor care se înfruntau cu arme egale cu SUA. Astăzi, însă, toţi trebuie să ia act de faptul că trebuie să recunoască curajul lui Putin”. 

Secretarul general al NATO, George Robertson, a calificat noua cooperare dintre Rusia şi NATO ca “istorică şi de-a dreptul revoluţionară aceasta fiind cea mai substanţială schimbare în cadrul Alianţei de la înfiinţarea ei, în 1949”. 

În cadrul reuniunii George Robertson a afirmat: ”NATO a suferit transformări după cel de-al doilea război mondial, astfel încât să fie capabilă să construiască un nou tip de securitate în Europa. De asemenea, a fost nevoie ca Alianţa să sufere transformări astfel încât să facă faţă şi să prevină instabilitatea din Balcani. Acum Alianţa trebuie să se transforme astfel încât să răspundă provocărilor noului secol”.

Potrivit secretarului general al Alianţei, miniştrii de externe ai celor nouăsprezece ţări membre au elaborat principiile de bază şi au dat impulsul politic necesar pentru ca la reuniunea la vârf de la Praga să aibă loc o restructurare radicală a NATO. 

Ministrul de externe rus, Igor Ivanov, citat de The Washington Times, a salutat noua relaţie dintre Rusia şi Occident, dar a declarat că ţara sa nu a renunţat definitiv la opoziţia faţă de procesul de lărgire a frontierelor nord-atlantice. În ciuda remarcilor critice ale şefului diplomaţiei ruse, preşedintele Vladimir Putin s-a arătat de data aceasta mult mai prudent în emiterea unor obiecţii la adresa extinderii, notează cotidianul american. 

Înainte de plecarea pentru întrevederea bilaterală cu secretarul general al NATO, George Robertson, şi pentru participarea la lucrările Consiliului Permanent Comun Rusia-NATO, Igor Ivanov, menţionat de publicaţia Izvestia a declarat: “Statele vor lua cuvântul pe bază de egalitate”, adăugând că “acesta este doar începutul”. În general, referindu-se la temele pe care Rusia le va discuta, de acum încolo, pe poziţii egale cu NATO, ministrul rus al afacerilor externe şi-a exprimat deplina satisfacţie. Pe de altă parte, negociatorii ruşi nu au reuşit să convingă Alianţa să renunţe la Consiliul Comun. 

Unii analişti politici avertizează că noul forum riscă să devină doar o reeditare a vechiului Consiliu Comun NATO-Rusia, creat în urmă cu cinci ani, şi că rolul atribuit Rusiei este prea puţin important comparativ cu contribuţia acesteia la campania antiteroristă, cu ceea ce raportul Institutului Internaţional pentru Studii Strategice din Londra numea “virajul clar prooccidental”, fapt care poate duce la accentuarea resentimentelor trezite de politica prooccidentală a preşedintelui Rusiei. “V. Putin are numeroşi critici la el în ţară, iar aceştia au constatat răsplata inegală pe care Rusia a primit-o pentru investiţia sa în Administraţia preşedintelui G. W. Bush. Dacă administraţia americană nu găseşte o cale de a reda sentimentul unei tranzacţii reciproc avantajoase, ea ar putea pierde şansa de a edifica relaţia solidă la care aspiră astăzi”, afirma recent în Washington Post Leon Fuerth, consilier pe probleme de securitate al fostului vicepreşedinte american Al Gore. Avertismentul său a fost confirmat de manifestaţiile de la Moscova, prilejuite de cea de-a 57-a aniversare a victoriei Aliaţilor împotriva Germaniei naziste. Cei 20.000 de manifestanţi au cerut demisia preşedintelui V. Putin, pe care l-au acuzat că “şi-a vândut sufletul lui Bush” şi că “sabotează poporul rus”. Suspiciunea este reciprocă, în ţările membre ale NATO fiind destul de răspândită opinia că evoluţia democratică şi prooccidentală a Rusiei este prea recentă pentru a fi pe deplin credibilă. Cei mai sceptici sunt noii aliaţi, incluşi în NATO după summit-ul de la Madrid, care, după ce au făcut parte din fostul Pact de la Varşovia, dominat de fosta URSS, nu sunt deloc dornici să dea din nou mâna cu Rusia, apreciază analiştii politici. 

Janus Oniszkiewcz, expert în probleme de securitate în cadrul Centrului de Relaţii Internaţionale Varşovia şi fost ministru de interne, cel care a negociat aderarea ţării sale la NATO în 1999, citat de cotidianul britanic Financial Times, afirma: “Summit-ul de a Reykjavik rezumă dorinţa preşedintelui V. Putin de a sta la masa de discuţii a NATO. Să fim însă oneşti, noul Consiliu Rusia-NATO va exista doar pe durata menţinerii unei încrederi reciproce”.

Aprecierea fostului negociator polonez şi-a găsit ecoul şi la Washington, unde o oficialitate americană a afirmat că “acest Consiliu se bazează în principal pe încredere, iar dacă va funcţiona, ar putea transforma sensibil relaţiile transatlantice, punând capăt deceniilor marcate de diverse antagonisme. Ambele părţi vor avea de câştigat. Dacă relaţia va eşua însă, vor fi compromise implicit şi eforturile preşedintelui Putin de a integra Rusia în Occident”.

Timothy Gordon, profesor la Centrul pentru Studii de Apărare din cadrul King's College din Londra, citat de cotidianul polonez Gazeta Wyborcza a precizat că: “NATO va fi în viitor o organizaţie mare în care se va vorbi mult, dar va fi mai puţin coerentă şi mai slabă din punct de vedere militar”. De aceea, T. Gordon consideră necesară îmbunătăţirea managementului Alianţei, întărirea rolului Secretarului general şi chiar renunţarea la principiul unanimităţii în anumite domenii cum ar fi cel bugetar. Totodată, sunt necesare investiţii în aşa-numitele capacităţi de apărare: forţe mobile, muniţie de precizie, aparate de recunoaştere aeriană şi de transport strategic aerian etc. NATO, care va deveni un apărător al securităţii colective, se va transforma, potrivit opiniei experţilor Institutului Internaţional de Studii Strategice, într-o cutie cu instrumente militare la care aliaţii vor apela în caz de nevoie. După admiterea în NATO a României şi Bulgariei, susţine profesorul T. Gordon, NATO se va îmbogăţi nu numai cu noi soldaţi, dar şi cu bazele de la Marea Neagră, o bază strategică de acces spre Caucaz.

Pentru ministrul spaniol de externe, Josep Pique, există “un clar consens că Alianţa continuă să fie necesară”. “Nimeni nu pune sub semnul îndoielii continuitatea sa, dar Alianţa trebuie să-şi readapteze funcţiile, structurile şi capacităţile, pe lângă armonizarea dublei sale componente a apărării, politică şi militară”, a precizat şeful diplomaţiei spaniole.

Fostul ministrul de externe ungar, Janos Martonyi, din guvernul condus de Viktor Orban, a considerat deosebit de importantă chiar decisivă, realizarea colaborării de tip nou între NATO şi Rusia. Janos Martonyi a arătat că Alianţa trebuie să continue formarea unor capacităţi şi structuri militare noi, în vederea înfrângerii eficiente a terorismului internaţional şi a altor provocări ce pot apărea în lume. Ministrul de externe ungar a subliniat că în interesul realizării noilor structuri şi capacităţi de securitate, este nevoie de aprofundarea repartizării activităţilor între ţările membre ale NATO, de înfiinţare a unor capacităţi militare multinaţionale, dar, totodată, şi de noi capacităţi şi instrumente în cadrul apărării civile.

 

6. Concluzii

 

Făcând o succintă trecere în revistă a evoluţiei Alianţei Nord-Atlantice în ultimul deceniu, marcat de conflictele din spaţiul fostei Iugoslavii, secretarul general al NATO, George Robertson, a subliniat că, după 11 septembrie 2001, s-a manifestat nevoia acută de schimbare a modului de operare a NATO, pentru a face faţă noilor ameninţări şi provocări la adresa securităţii. Evenimentele din 11 septembrie 2001 au însemnat relansarea dezbaterii asupra conceptului de securitate la nivel internaţional. “Atacurile teroriste din SUA au fost în primul rând o teribilă tragedie umană. Însă ele au reprezentat, de asemenea, un semnal de alarmă. Ameninţările la adresa securităţii nu mai pot fi măsurate în nave, tancuri sau avioane. Atacurile ucigaşe nu mai sunt lansate de guverne sau după adresarea unor avertismente”, a afirmat G. Robertson în cadrul reuniunii de la Reykjavik. 

Din această perspectivă, mesajul transmis de Secretarul general al NATO ţărilor candidate este că trebuie să acţioneze alături de statele membre ale Alianţei în sensul promovării securităţii şi stabilităţii, în primul rând prin respectarea principiilor fundamentale ale statului de drept, ale drepturilor omului şi democraţiei. 

Înaltul oficial al Alianţei Nord-Atlantice a salutat modul în care au reacţionat şi au cooperat naţiunile democratice după atentatele din 11 septembrie, apreciind că această atitudine a dus la o colaborare fără precedent între Alianţă şi Rusia. “Dacă se poate vorbi de un sfârşit al concepţiei ce a caracterizat Războiul Rece, atunci acest lucru se va întâmpla la Roma, la 28 mai”, a declarat G. Robertson, referindu-se la semnarea Tratatului NATO-Rusia privind constituirea “Consiliului celor 20”. 

Dezbaterile din cadrul Reuniunii de la Reykjavik relevă faptul că extinderea NATO nu este primul şi singurul obiectiv al Alianţei, ci unul din cele patru obiective majore alături de care mai figurează relaţiile NATO-Rusia, modernizarea armatelor europene, restructurarea managementului Alianţei. Privind extinderea, Comunicatul final al Reuniunii de la Reykjavik menţionează că la Praga, “Alianţa îşi va confirma angajamentul de a rămâne deschisă faţă de primirea de noi membri”. Se precizează că, sub raportul obligaţiilor, statele candidate au datoria să demonstreze angajamentul faţă de principiile şi valorile de bază stabilite de Tratatul de la Washington care stă la baza NATO, capacitatea de a contribui la apărarea colectivă, dar şi voinţa, “de a-şi intensifica eforturile” nu numai până la reuniunea de la Praga, “ci şi în anii ce urmează acesteia”. 

Privind viitorul relaţiilor NATO-Rusia prin prisma noului “Consiliu 20”, secretarul general G. Robertson consideră că “Arhitectura viitorului Consiliu NATO-Rusia se va deosebi esenţial de arhitectura actualului Consiliu. Problema nu stă numai în aritmetica - 19 plus unu - sau 20, aceasta fiind doar o formalitate. Problema este ca părţile să colaboreze în luarea deciziilor privind securitatea. Noi toţi considerăm că pacea în Europa depinde nu numai de acţiunile NATO, ci şi de acţiunile Rusiei. Această ţară, care este o mare putere, are toate elementele de bază pentru a deveni un partener puternic al Alianţei, printre celelalte ţări ale lumii”.

